**NAVODILA ZA PRIPRAVO KANDIDATUR ZA VOLITVE V SVETE KRAJEVNIH SKUPNOSTI MESTNE OBČINE KRANJ**

**NAČINA KANDIDIRANJA**

V skladu z Zakonom o lokalnih volitvah sta možna dva načina kandidiranja v svete krajevnih skupnosti, in sicer:

* s podporo političnih strank,
* s podpisi volivcev.

**SPLOŠNO O KANDIDIRANJUV SVET KRAJEVNE SKUPNOSTI:**

Vsakdo lahko kandidira samo v eni krajevni skupnosti in samo na eni listi kandidatov. Za vsako kandidaturo je potrebno pisno soglasje kandidata. Soglasje kandidata je nepreklicno.

Kandidat mora imeti volilno pravico in stalno prebivališče v krajevni skupnosti, v kateri kandidira za člana sveta krajevne skupnosti, če je kandidat državljan druge članice EU, ki nima prijavljenega stalnega prebivališča v Republiki Sloveniji, pa začasno prebivališče.

Pri oblikovanju list kandidatov je obvezno treba upoštevati tudi t.i. »spolno kvoto«. To pomeni, da morajo politične stranke ali volivci, ki v volilni enoti predlagajo več kot enega kandidata za člana sveta krajevne skupnosti, določiti kandidate oziroma liste kandidatov tako, da pripada vsakemu od obeh spolov najmanj 40% kandidatur oziroma mest, ter svoje kandidate oziroma kandidate na prvi polovici liste kandidatov razporediti izmenično po spolu.

Navedeno določilo ne velja za liste kandidatov, na katere so uvrščeni trije kandidati oziroma kandidatke, pri čemer mora biti na listi kandidatov, na katero so uvrščeni trije kandidati oziroma kandidatke, najmanj en predstavnik vsakega od spolov.

Predlagatelj mora določiti tudi predstavnika kandidature, ki ne sme biti kandidat, ter v kandidaturi navesti njegovo ime in priimek, naslov stalnega prebivališča in kontaktne podatke. S predstavnikom kandidature občinska volilna komisija po potrebi kontaktira v postopku preizkusa kandidatur in mu tudi vroči odločbo o potrditvi oziroma zavrnitvi kandidature.

Podatki o kandidatih se vpišejo tako, kot so zapisani na veljavnem osebnem dokumentu.

**Kandidiranje s podporo političnih strank**

Politična stranka določi kandidate po postopku, določenem z njenimi pravili ter v skladu z določili Zakona o lokalnih volitvah. Pri določanju kandidatov smejo sodelovati samo člani stranke, ki imajo volilno pravico in stalno prebivališče v Mestni občini Kranj. Kandidate določijo s tajnim glasovanjem. V posamezni volilni enoti oziroma krajevni skupnosti MOK lahko politična stranka predlaga največ toliko kandidatov, kolikor članov sveta se voli v svet te krajevne skupnosti. Kandidati morajo imeti volilno pravico in stalno prebivališče v volilni enoti (krajevni skupnosti), za katero se vlaga kandidatura.

Ob vložitvi kandidature mora politična stranka kandidaturi priložiti:

* soglasja vseh kandidatov,
* pravila politične stranke, po katerih je potekal postopek določitve kandidatov,
* zapisnik o delu organa politične stranke, ki je določil kandidaturo,
* seznam članov stranke, ki so določili kandidaturo.

**Kandidiranje s podporo volivcev**

Kandidate za člane sveta krajevne skupnosti lahko določi s podpisovanjem skupina najmanj desetih volivcev.

Kandidati morajo imeti volilno pravico in stalno prebivališče v krajevni skupnosti, za katero se vlaga kandidatura. Podpisi se predložijo na seznamu, ki vsebuje naslednje osebne podatke podpisnikov: ime in priimek, rojstni datum in naslov stalnega prebivališča, če so podpisniki državljani druge države članice EU pa naslov začasnega prebivališča, če nimajo stalnega prebivališča v RS. Priporočamo, da zaradi morebitne neveljavnosti katerega izmed podpisov zberete nekaj podpisov več, kot je predpisano. Stalno prebivališče podpisnikov preveri občinska volilna komisija.

Vsaka skupina volivcev lahko določi največ toliko kandidatov, kolikor članov sveta se voli v posamezni volilni enoti.

Posamezni volivec lahko s podpisom da podporo samo enemu predlogu kandidatov ali eni listi kandidatov za svet krajevne skupnosti.

Če je predlagatelj kandidature skupina volivcev, se kot ime predlagatelja navede ime in priimek enega izmed teh volivcev – podpisnikov z dodatkom »in skupina volivcev«. Ime predlagatelja se šteje tudi za ime liste, če volivci niso določili druge imena liste.

Kandidaturi oziroma listi kandidatov morajo biti priložena pisna soglasja kandidatov.